বাতৰি অনুসৰি, এইদৰে প্ৰতাৰণাৰে ইউক্ৰেইন সীমান্তলৈ প্ৰেৰণ কৰা যুৱক চাৰিজনৰ তিনিজনৰ ঘৰ হৈছে কৰ্ণাটকৰ কালবুৰ্গীত। আনহাতে আনজন যুৱক ২২ বৰ্ষীয় মহম্মদ চুফিয়ানৰ ঘৰ হৈছে তেলেংগানাত। চুফিয়ানে পৰিয়াললৈ প্ৰেৰণ কৰা এটা ভিডিঅ ’ ত তেওঁলোকক চাকৰি দিয়াৰ নামত প্ৰতাৰণা কৰি যুদ্ধৰ বাবে পঠিওৱাৰ অভিযোগ তোলে। লগতে তেওঁলোকক নিৰাপদে উদ্ধাৰ কৰি স্বদেশলৈ উভতাই আনিবলৈও ভাৰত চৰকাৰক অনুৰোধ জনায় যুৱকজনে। যুৱকজনে ভিডিঅ ’ টোত কয়,' প্লিজ আমাক বচাওক। আমি ভয়ংকৰ প্ৰৱঞ্চনাৰ বলি হৈছো। ’ উল্লেখ্য যে, এই ভিডিঅ ’ টোত সেনা বাহিনীৰ পোছাক পৰিধান কৰি থকা দেখা গৈছে চুফিয়ানক। তেওঁ অভিযোগ কৰে যে তেওঁলোকক বলপূৰ্বকভাৱে ৰাছিয়াৰ হৈ যুঁজিবলৈ পঠিওৱা হৈছিল। তেওঁ জানিবলৈ দিয়া মতে, ২০২৩ চনৰ ডিচেম্বৰ মাহত তেওঁলোকক ৰাছিয়ালৈ প্ৰেৰণ কৰা হৈছিল। তেওঁলোকক সেনাবাহিনীৰ নিৰাপত্তাৰক্ষীৰ সহায়ক হিচাপে কাম কৰিবলৈ দিয়া হ ’ ব বুলি প্ৰতিশ্ৰুতি দিয়া হৈছিল। অৱশ্যে সেয়া নহ ’ ল বুলি অভিযোগ উত্থাপন হৈছে।